ราคาทองคำปิดลบกว่า 5 ดอลล์ ตลาดหุ้นพุ่งกระตุ้นแรงเทขาย
สัญญาทองคำตลาดนิวยอร์กปิดลบเมื่อคืนนี้ (25 พ.ค.) ทำสถิติปิดตลาดปรับตัวลงติดต่อกัน 6 วันทำการ เนื่องจากการพุ่งขึ้นของตลาดหุ้นสหรัฐยังคงเป็นแรงกดดันให้นักลงทุนเทขายสัญญาทองคำซึ่งเป็นสินทรัพย์ที่ปลอดภัย และหันไปลงทุนในสินทรัพย์เสี่ยงที่ให้ผลตอบแทนสูงกว่า
26 พ.ค. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนมิ.ย.ลดลง 5.40 ดอลลาร์ หรือ 0.44% ปิด (25 พ.ค.) ที่ระดับ 1,223.80 ดอลลาร์/ออนซ์, สัญญาโลหะเงินส่งมอบเดือนก.ค.เพิ่มขึ้น 0.70 เซนต์ หรือ 0.04% ปิดที่ 16.261 ดอลลาร์/ออนซ์ และสัญญาพลาตินัมส่งมอบเดือนก.ค.ร่วงลง 9.40 ดอลลาร์ หรือ 0.94% ปิดที่ 994.80 ดอลลาร์/ออนซ์
นักลงทุนยังคงเดินหน้าเทขายสัญญาทองคำซึ่งเป็นสินทรัพย์ที่ปลอดภัย และหันไปลงทุนในสินทรัพย์เสี่ยงที่ให้ผลตอบแทนสูงกว่า หลังจากตลาดหุ้นนิวยอร์กทะยานขึ้นอย่างแข็งแกร่งเมื่อคืนนี้ ทั้งนี้ ดัชนีดาวโจนส์ปิดพุ่งขึ้นกว่า 140 จุดเมื่อคืนนี้ ขานรับรายงานที่ว่ารัฐมนตรีคลังของยูโรโซนและกองทุนการเงินระหว่างประเทศ (IMF) ได้อนุมัติเงินกู้งวดใหม่ให้แก่กรีซมูลค่า 1.03 หมื่นล้านยูโร หรือ 1.14 หมื่นล้านดอลลาร์ โดยจะจัดสรรให้กับกรีซล็อตแรก 7.5 พันล้านยูโร ในช่วงต้นเดือนมิ.ย.นี้
นอกจากนี้ สัญญาทองคำยังได้รับแรงหนุนจากสกุลเงินดอลลาร์สหรัฐที่อ่อนค่าลงเมื่อเทียบกับยูโร หลังจากกรีซได้รับอนุมัติเงินกู้งวดใหม่ หลังจากที่รัฐสภากรีซได้ผ่านมาตรการรัดเข็มขัดรอบใหม่ ซึ่งรวมถึงการขึ้นภาษี และการตั้งกองทุนแปรรูปเป็นภาคเอกชน เพื่อให้สอดคล้องกับข้อเรียกร้องของฝ่ายเจ้าหนี้